yā́ni purástādabhiṣekásya juhótyagnáye svāhéti téjo vā́ agnistéjasaivaìnametádabhíṣiñcati sómāya svā́heti kṣatraṃ vai sómaḥ kṣátreṇaivaìnametádabhíṣiñcati savitre svāhéti savitā vaí devā́nām prasavitā́ savitŕ̥prasūta evaìnametádabhíṣiñcati sárasvatyai svāhéti vāgvai sárasvatī vā́caivaìnametádabhíṣiñcati pūṣṇe svāhéti paśávo vaí pūṣā́ paśúbhirevaìnametádabhíṣiñcati bŕ̥haspataye svāhéti bráhma vai bŕ̥haspátirbráhmaṇaivaìnametádabhíṣiñcatyetā́ni purástādabhiṣekásya juhoti tā́nyetā́nyagnināmānītyā́cakṣate